Απόφαση του Συμβουλίου

της 19ης Απριλίου 2004

για τροποποίηση του άρθρου 35 παράγραφοι 1 και 2 του κανονισμού διαδικασίας του Πρωτοδικείου των Ευρωπαϊκών Κοινοτήτων

(2004/406/ΕΚ, Ευρατόμ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη το άρθρο 64 του πρωτοκόλλου περί του Οργανισμού του Δικαστηρίου,

σύμφωνα με τη διαδικασία του άρθρου 245 δεύτερο εδάφιο της συνθήκης για την ίδρυση της Ευρωπαϊκής Κοινότητας και του άρθρου 160 δεύτερο εδάφιο της συνθήκης για την ίδρυση της Ευρωπαϊκής Κοινότητας Ατομικής Ενέργειας,

έχοντας υπόψη την αίτηση του Δικαστηρίου της 3ης Δεκεμβρίου 2003,

έχοντας υπόψη τη γνώμη του Ευρωπαϊκού Κοινοβουλίου της 30ής Μαρτίου 2004,

έχοντας υπόψη τη γνώμη της Επιτροπής τής 1ης Μαρτίου 2004,

Εκτιμώντας τα ακόλουθα:

(1) Με την έναρξη της ισχύος της συνθήκης για την προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση(1), οι νέες επίσημες γλώσσες, ήτοι η εσθονική, η λετονική, η λιθουανική, η μαλτέζικη, η ουγγρική, η πολωνική, η σλοβακική, η σλοβενική και η τσεχική, πρέπει να περιληφθούν στις γλώσσες της διαδικασίας που απαριθμούνται στο άρθρο 35 παράγραφος 1 του κανονισμού διαδικασίας του Πρωτοδικείου των Ευρωπαϊκών Κοινοτήτων.

(2) Κατόπιν της νέας κατανομής των αρμοδιοτήτων, όσον αφορά τις ευθείες προσφυγές, μεταξύ του Δικαστηρίου και του Πρωτοδικείου, που προβλέπεται από τη συνθήκη της Νίκαιας, πρέπει να θεσπιστεί κανόνας για τον καθορισμό της γλώσσας της διαδικασίας ενώπιον του Πρωτοδικείου στην περίπτωση που ο προσφεύγων είναι θεσμικό όργανο,

ΑΠΟΦΑΣΙΖΕΙ:

Άρθρο 1

Ο κανονισμός διαδικασίας του Πρωτοδικείου των Ευρωπαϊκών Κοινοτήτων της 2ας Μαΐου 1991 (ΕΕ L 136 της 30.5.1991, σ. 1), ο οποίος τροποποιήθηκε στις 15 Σεπτεμβρίου 1994 (ΕΕ L 249 της 24.9.1994, σ. 17), στις 17 Φεβρουαρίου 1995 (ΕΕ L 44 της 28.2.1995, σ. 64), στις 6 Ιουλίου 1995 (ΕΕ L 172 της 22.7.1995, σ. 3), στις 12 Μαρτίου 1997 (ΕΕ L 103 της 19.4.1997, σ. 6, με διορθωτικό στην ΕΕ L 351 της 23.12.1997, σ. 72), στις 17 Μαΐου 1999 (ΕΕ L 135 της 29.5.1999, σ. 92), στις 6 Δεκεμβρίου 2000 (ΕΕ L 322 της 19.12.2000, σ. 4) και στις 21 Μαΐου 2003 (ΕΕ L 147 της 14.6.2003, σ. 22), τροποποιείται ως ακολούθως:

1. το άρθρο 35 παράγραφος 1 αντικαθίσταται από το ακόλουθο κείμενο:

"Οι γλώσσες της διαδικασίας είναι η αγγλική, η γαλλική, η γερμανική, η δανική, η ελληνική, η εσθονική, η ιρλανδική, η ισπανική, η ιταλική, η λετονική, η λιθουανική, η μαλτέζικη, η ολλανδική, η ουγγρική, η πολωνική, η πορτογαλική, η σλοβακική, η σλοβενική, η σουηδική, η τσεχική και η φινλανδική."·

2. στο άρθρο 35 παράγραφος 2:

- προστίθεται το ακόλουθο στοιχείο:

"α) αν ο καθού είναι κράτος μέλος ή φυσικό ή νομικό πρόσωπο που έχει την ιθαγένεια κράτους μέλους, γλώσσα της διαδικασίας είναι η επίσημη γλώσσα του κράτους αυτού· σε περίπτωση υπάρξεως περισσοτέρων επισήμων γλωσσών, ο προσφεύγων έχει ευχέρεια επιλογής μεταξύ αυτών",

- τα παλαιά στοιχεία α) και β) καθίστανται στοιχεία β) και γ),

- στο στοιχείο γ), οι παραπομπές στο στοιχείο α) αντικαθίστανται από παραπομπές στο στοιχείο β).

Άρθρο 2

Το άρθρο 1 σημείο 1 θα αρχίσει να ισχύει με την έναρξη της ισχύος της συνθήκης για την προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση. Το άρθρο 1 σημείο 2 θα αρχίσει να ισχύει την πρώτη ημέρα του δεύτερου μήνα που έπεται της δημοσιεύσεως της παρούσας αποφάσεως.

Τα κείμενα του κανονισμού διαδικασίας του Πρωτοδικείου στην εσθονική, τη λετονική, τη λιθουανική, τη μαλτέζικη, την ουγγρική, την πολωνική, τη σλοβακική, τη σλοβενική και την τσεχική γλώσσα θα καταρτισθούν μετά την έναρξη της ισχύος της μνημονευόμενης στο πρώτο εδάφιο συνθήκης.

Βρυξέλλες, 19 Απριλίου 2004.

Για το Συμβούλιο

Ο Πρόεδρος

B. Cowen

(1) ΕΕ L 236 της 23.9.2003, σ. 17.